MOJ KUZYN PYJTER
Moj kuzyn Pyjter to bol pieronski gizd. Ale my sie zgodzali, bo jo mu dycki ustympowala, coby yno niy poklachol ciotce Angeli, ze jo bardzi przaja ciotce Lyjnie. Bezmas jego ojciec, moj potek ujek Izydor tyz za bajtla bol taki dziobol. Toz po kim Pyjter miol byc lepszy?
Opa osprawiali mi gyszichta, jak ujek Izydor poszol do szkoly i cosik nazglobiol. Rechtor zebrol wszystke bajtle do jedny izby i sie spytol, kto to bol, bo winnego trza ukorac. Wszystke bajtle od moich starzikow ( a bolo ich jedynoscie) dycki godaly prowda, to tyz maly Izydorek sie zarozki zameldowol, ze to on nabrojol. Rechtor sie spytol:
- Jako ci na miano?
- Nooo…Izydor…
Rechtor bez kwila bol cicho, potym sie osmiol i pedziol:
- Siednij sie, Izydor, bez te twoje miano jezes juz dosc ukorany!
Pyjter tyz bol taki chachor, ale on niy dycki prowda godol, tak, jak jego tatulek. Jak co przeszkrobol, to rod zwalol na mie. A jo sie czynsto prziznala do niy swoji winy, bo mie szantazowol tom ciotkom Angelom. Ale starziki i ciotki i tak wiedzialy, ze to on, bo jo niy bola tako frech. A cyganic tyz niy poradziolach.
Bardzo fajno zabawa bola bez lato, po dyszczu. Na placu robiola sie ciaplyta, a my tyrali po nij, mazali my se nogi do
kolan, tak jak boty na zima, i niy jedyn roz keres z nos ujechalo i wywalolo sie to tyj ciaplyty…ale fajnie bolo!
Ostropka mo swoje zrodlo w Ostropie, bez toz sie tak nazywo. Piyrwy Ostropa bola osobno wies, a terozki jest w granicach Gliwic.
Jak prziszol gywiter, blice i grzmoty, to my musieli isc do izby i przeczekac ta wija. Ale zarozki jak sie skonczola burza, to lecieli my oglondac, wiela wody jest w rzyce. Choc deska, co opa przeciepli bez Ostropka bola na kecie prziwionzano do takego rubego pala, to czynsto jom woda porwala. Bo woda podciongala az do zogrody, niy bolo widac beszongu. Zrobiola sie richtig niybezpieczno rzyka, zbiyrala wszystko po drodze z beszongu, niykerym ludziom wlazla do zogrody i narobiola szkody, pozwalala slabsze galynzie abo porwala krzoczki. Woda szla fest bystro i jakby kery do nij wleciol, to by go juz niy bolo. Ostropka wplywala w miescie do rzyki Klodnicy. Na drugi dziyn woda opadla, trowa na beszongu bola tako „uczosano”. Opa potym musieli spatrzec nowo decha i zas przeciepnonc bez rzyka.
Jak my juz laziyli do szkoly, to Pyjtrowi niy chcialo sie za fest uczyc, bo to bol pieronski lyn. Przilaziol do nos do dom, cobych mu „pomogla”. A ta pomoc to wyglondala tak: jako ze Pyjter juz mie niy mog straszyc ciotkom Angelom, boch bola juz starszo i mondrzejszo, to brol mie na litosc i wymyslol bele jake wykrynty, np. ze go boli glowa, abo colko noc niy spol, bo go bolol zomb i poszol sie legnonc na zofa. A Berbla niy poradziola pedziec „NIY!” i …robiola mu zadanie.
Niy bolo to take ciynzke, bo Pyjterek w czworty klasie zostol siedziec, a jo juz bola dali, toch gibko mu to napisala. Ale pamiyntom jak roz jedyn rysunek techniczny robiolach mu trzi wieczory, a tyn baccilus sie wykryncol jak yno mog. Moja sluzba skonczola sie dziepiyro wtedy, jak Pyjter pora razy podpod rechtorom. Kozali mu opisac, jak tyn rysunek zrobiol, abo strescic opowiadanie z polskego. A tyn gizd ani niy przeczytol tego, coch mu napisala w hefcie. A jeszcze im podpadlo, ze w tych zadaniach niy bolo fyjlerow, a przeca Pyjter walol byki jedyn przi drugim:-).
No i tak mialach potym pokoj.
Ale my sie dycki rozumieli i pomogali jak keres bolo w opresyji. A jak mie ktos zaczepiol, to Pyjter brol mie zarozki w obrona.
Pyjter sie ozyniol, mo dwie cery, zostol opom…a wspomniynia zostaly.
Jako ze byli my jak cwilingi, bo jo jest mlodszo od Pyjtra yno o pora tydni, to wszystke wydarzynia przezywali my do kupy. Tak tyz w tym samym czasie mieli my I Komunia. Na tym obrozku som my oba z naszom wspolnom potkom ciotkom Lyjnom.
Barbara Matusiewicz
szl_Latn szl_Latn szl_Latn szl_Latn kbp_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn sot_Latn